tartuNLP/wikipedia-smugri-20251201 huggingface dataset:
Saila Ruuth

Saila Ruuth (s. 28. joulukuuta 1981) on suomalainen vasemmistolainen poliittinen toimitsija ja vuodesta 2019 Suomen sosiaali- ja terveysministerin valtiosihteeri.
Saila Ruuth nimitettiin valtiosihteeriksi kesäkuussa 2019. Ennen tätä hän on toiminut muun muassa Teollisuusliiton sosiaali- ja työympäristöasiantuntijana, Puuliiton tasa-arvo- ja sosiaalisihteerinä sekä opetus- ja kulttuuriministeriössä arviointi- ja avustustoimikunnan pääsihteerinä. Lisäksi hän on työskennellyt muun muassa eläkevakuutusyhtiö Ilmarisessa sekä kansanedustajan avustajana.
Vasemmistoliittoon kuuluva Saila Ruuth toimi vuosina 2010–2019 puolueen naisjärjestön Vasemmistonaisten puheenjohtajana. Vuoden 2013 puoluekokouksessa Saila Ruuth pyrki puolueensa puoluesihteeriksi muttei tullut valituksi.
Koulutukseltaan Saila Ruuth on valtiotieteiden maisteri. Porvoossa kasvanut Saila Ruuth on muun muassa Vasemmistoliiton puoluesihteerinä vuosina 2001–2007 toimineen Aulis Ruuthin tytär.
Anton Karas

Anton Karas (7. heinäkuuta 1906 Wien – 10. tammikuuta 1985 Wien) oli itävaltalainen sitransoittaja ja säveltäjä. Hänet tunnetaan elokuvan "Kolmas mies" (1949) musiikin säveltäjänä ja esittäjänä. Elokuva lisäsi kiinnostusta sitramusiikkiin monissa maissa, joissa soitin oli aiemmin ollut melko tuntematon.
Elämä ja ura.
Karas syntyi Wienissä työläisperheeseen. Hän aloitti sitransoiton 12-vuotiaana ja elätti itsensä 17-vuotiaasta alkaen soittamalla sitraa Wienin kapakoissa. Hän kävi vuosina 1920–1924 iltatunneilla Wienin Pollux-musiikkikoulussa ja opiskeli vuosina 1924–1928 harmoniaa Wienin musiikkiakatemiassa. Tänä aikana hän esiintyi toisinaan tunnetun sitransoittajan Adolf Schneerin kanssa. Toisen maailmansodan aikana Karas palveli Saksan armeijassa.
Wieniin sijoittuva brittiläinen elokuva "Kolmas mies" teki vähävaraisesta muusikosta kansainvälisen kuuluisuuden. Elokuvan kuvausten aikana syksyllä 1948 ohjaaja Carol Reed kuuli sattumalta Karasin sitra-esityksen wieniläisessä heuriger-viinituvassa ja päätti palkata tämän elokuvan säveltäjäksi. Karas, joka ei osannut englantia eikä ollut koskaan käynyt ulkomailla, kutsuttiin kolmeksi kuukaudeksi Lontooseen sävellystyöhön. Musiikki äänitettiin Reedin asunnossa Karasin soittaessa itse sitraa. Elokuvan musiikillinen pääteema ”The Third Man Theme” (tunnetaan myös nimellä ”Harry Lime Theme”) perustuu Karasin jo 20 vuotta aiemmin säveltämään kappaleeseen. Se julkaistiin elokuvan ensi-illan jälkeen myös singlenä, joka kohosi myyntilistojen kärkeen Britanniassa ja Yhdysvalloissa.
"Kolmas mies" -elokuvan on sanottu tehneen sitran tutuksi lukemattomille ihmisille, sillä soitin oli sitä ennen ollut huonosti tunnettu Keski-Euroopan ulkopuolella. Levy- ja nuottimyynnistä saatujen tulojen ansiosta Karas saattoi luopua kapakoissa esiintymisestä, ja vuonna 1953 hän osti itselleen Wienistä oman heuriger-viinituvan, jolle antoi nimeksi Weinschenke Zum Dritten Mann. Karas kävi konserttikiertueilla eri maissa ja esiintyi jopa kuninkaallisille. Hän levytti myös lisää sitramusiikkia.
Karasille myönnettiin vuonna 1976 Wienin kaupungin kultainen ansiomitali. Hänet on haudattu Sieveringin hautausmaalle Wieniin.
Sandwich

Sandwich on kaksikerroksinen kylmä voileipä, jossa leipäviipaleiden välissä on voita, lihaa tai muita täytteitä. Sandwich on nimetty oletetun keksijänsä, neljännen Sandwichin jaarlin John Montagun (1718–1792) mukaan. Amerikkalainen talousjulkaisu "The Wall Street Journal" on kuvannut sitä Britannian "suurimmaksi panokseksi gastronomiaan".
Pasilansilta

Pasilansilta on Helsingin Pasilassa sijaitseva noin 300 metriä pitkä tieliikennesilta. Se ylittää kolme Keski-Pasilan liikenneväylää: rautatieverkoston pääradan, Veturitien sekä pyöräilylle ja jalankululle tarkoitetun Tallikadun. Pasilansilta yhdistää toisiinsa Länsi- ja Itä-Pasilan poikittaissuuntaisena pääyhteytenä. Sillan tasossa sen pohjoispuolella sijaitsevat kauppakeskus Tripla, Pasilan rautatieasema ja asuinkerrostaloja. Aseman sisäänkäynnillä siltakannella on aukio, jonka edustalla pysähtyy raitiovaunulinjoja ja useita linja-autolinjoja. Julkisen liikenteen lisäksi silta on tärkeä jalankulun ja pyöräilyn poikittaissuuntainen yhteys. Aikaisemmin myös merkittävä määrä henkilöauto- ja raskasta liikennettä kulki siltaa pitkin.
Rakenteellisesti Pasilansillan voi jakaa kahteen osaan: läntisempi noin 200 metriä pitkä siltaosuus ylitti alkujaan ratapihan sekä Veturitien, ja itäisempi noin 100 metriä pitkä osuus pääradan. Tätä itäisempää osuutta kutsutaan toisinaan myös Asemapäällikönkadun sillaksi.
Pasilansillan rakennustyöt alkoivat vuonna 1983 ja valmistuivat kaksi vuotta myöhemmin. Raitioliikenne Pasilansillalla käynnistyi virallisten avajaisten yhteydessä Helsinki-päivänä 12. kesäkuuta 1985. 2010-luvulla Pasilansilta ja sen ympäristö muuttuivat merkittävästi sillan leventämisen ja Tripla-kompleksin valmistumisen myötä.
Historia.
Pasilan liikenteelliset ratkaisut olivat 1980-luvulle tultaessa jääneet ajastaan jälkeen. Junat pysähtyivät ratapihan itäreunalla, mikä palveli Itä-Pasilaa, mutta ei juurikaan Länsi-Pasilaa. Länsi-Pasilaan johti vain yksi bussilinja Hakaniemestä. Uutta Pasilan asemaa ei saatu valmistumaan yhtäaikaisesti uuden sillan kanssa, mutta sillan ajateltiin kuitenkin parantavan alueen kehitystä suuresti. Pasilansillan urakkasopimukset allekirjoitettiin syyskuussa 1983. Siltakokonaisuus jaettiin kahdelle eri urakoitsijalle: Vesi-Insinöörit Oy rakensi pääradan ylittävän siltaosuuden ja Vesto Oy ratapihan ylittävän pidemmän osuuden.
Pasilansillan avajaisia vietettiin Helsinki-päivänä 12. kesäkuuta 1985, jolloin sillan avasi virallisesti Helsingin kaupunginjohtaja ja ylipormestari Raimo Ilaskivi. Raitioliikenne sillalla alkoi avajaispäivänä, mutta pyöräilijät ja jalankulkijat olivat saaneet käyttää siltaa jo aiemmin, ja autoliikenne vasta myöhemmin kesällä. Sillan rakennuskustannukset olivat lopulta noin 22 miljoonaa markkaa ja urakka valmistui aikataulussa.
Vuonna 2014 siltaa käytti noin 15 500 moottoriajoneuvoa vuorokaudessa. Liikenteellisesti ahdasta 1+1-kaistaista siltaa levennettiin 11 metrillä vuosina 2014–2015, jolloin sillalle voitiin rakentaa raitiovaunukaistat. Vuonna 2019 valmistunut Teollisuuskadun tunneli kuitenkin siirsi noin kolmasosan autoliikenteestä alatasoon Veturitielle ja edelleen tunneliin. Sittemmin Pasilansilta on koko pituudeltaan käytännössä integroitunut osaksi Pasilan aseman ja Tripla-kompleksin kansirakennetta.
Antti-Jussi Juntunen

Antti-Jussi Juntunen (s. 6. huhtikuuta 1999 Korso, Vantaa) on suomalainen maantiepyöräilijä. Hän kilpaili Tartu 24 -joukkueessa vuonna 2020. Kaudeksi 2021 hänen joukkueekseen tuli Ampler Development Team ja 2022 ABLOC CT. Suomessa ajettavissa kilpailuissa Juntunen edustaa Akilles Green Teamia.
Juntunen voitti maantiepyöräilyn Suomen-mestaruuden vuonna 2020. Samana vuonna hän voitti myös cyclocrossin Suomen-mestaruuden. Hän voitti maantiejon Suomen-mestaruuden myös 2023.
 Aika-ajon junioreiden Suomen-mestaruus
 Maantieajon alle 23-v. Suomen-mestaruus
 Maantieajon Suomen-mestaruus ja alle 23-v. mestaruus
 Viron ympäriajo, nuorten kilpailun voitto
 Maantieajon alle 23-v. Suomen-mestaruus
Dookoła Mazowsza, 4. etapin voitto
 Maantieajon Suomen-mestaruus
Sibiu Cycling Tour, mäkikirikilpailun voitto
Muuta.
Antti-Jussi Juntunen pelasi jääkiekkoa 16-vuotiaaksi asti, jonka jälkeen hän keskittyi vain pyöräilyyn. Aluksi hän ajoi maastopyöräilyä, mutta vaihtoi myöhemmin maantiepyöräilyyn. Juntusen kasvattiseura on Korson Kaiku. Keväällä 2020 Juntunen valmistui virolaisesta urheilulukiosta Otepäässä.
Nokia X20

Nokia X20 on HMD Globalin 8. huhtikuuta 2021 julkistama älypuhelin. Se tuli Suomessa myyntiin 3. toukokuuta 2021 399 euron suositushinnalla.
Puhelimessa on kahdeksanydinprosessori ja 6,67 tuuman näyttö. Tallennustilaa on 128 gigatavua ja keskusmuistia on valittavana kuusi tai kahdeksan gigatavua. Suomessa puhelimesta tuli myyntiin versio, jossa on 128 gigatavua tallennustilaa ja kahdeksan gigatavua keskusmuistia. Tallennustila on laajennettavissa enintään 512 gigatavun microSD-kortilla.
Puhelimessa on neljä takakameraa. Pääkameran tarkkuus on 64 megapikseliä, ultralaajakulmakameran viisi megapikseliä, makrokameran kaksi megapikseliä ja syvyyskameran kaksi megapikseliä. Etukameran tarkkuus on 32 megapikseliä. Akun kapasiteetti on 4 470 milliampeerituntia ja se tukee 18 watin pikalatausta. Sormenjälkitunnistin on sijoitettu laitteen kylkeen. Käyttöjärjestelmänä on Android 11. Puhelimelle on luvattu kolme vuotta järjestelmäpäivityksiä.
Kuunteluväsymys

Kuunteluväsymys on kuuntelijan subjektiivinen kokemus tympääntymisestä ja väsymyksestä, joka kehittyy vähitellen pitkän yhtäjaksoisen kuuntelun aikana. Ilmiö voi johtua esimerkiksi äänentoistojärjestelmän taajuusvasteen epätasaisuuksista, tilavaikutelman epävakaudesta tai muista teknisistä ongelmista, joko yksittäin tai yhdessä. Kuunteluväsymys eroaa ensikuuntelun perusteella syntyvästä vaikutelmasta, ja se voi johtua joko äänentoistolaitteistosta tai lähdemateriaalista. Hyvin suunniteltu äänentoistojärjestelmä, joka toistaa laadukkaita äänitteitä luonnollisella voimakkuudella, ei yleensä aiheuta kuunteluväsymystä edes pitkän kuuntelun aikana.
Kuunteluväsymyksellä voidaan tarkoittaa myös kuuntelemiseen liittyvää uupumista jutellessa verkossa ystävien, työtovereiden kanssa tai musiikkia kuunnellessa. Taukojen pitäminen voi auttaa.
Bengt Göransson

Bengt Gunnar Ingemar Göransson (25. heinäkuuta 1932 Tukholma – 16. kesäkuuta 2021 Tukholma) oli ruotsalainen sosialidemokraattinen poliitikko. Hän oli kulttuuriministeri (1982–1991), peruskoulutusministeri (1982–1989) ja koulutus- ja tiedeministeri (1989–1991). Hän oli Ruotsin valtiopäivien jäsen vuosina 1985–1991.
Göransson kuoli 88-vuotiaana kesäkuussa 2021.
Karl Max Werner Schulman

Karl Max Werner (Verner) Schulman (2. tammikuuta 1869 Hauho – 1. syyskuuta 1901) oli suomalainen virka- ja valtiopäivämies.
Schulmanin vanhemmat olivat majuri Karl Leonard Schulman ja Lovisa Heliodora Forsman. Hämeenlinnan lyseosta ylioppilaaksi tullut Schulman suoritti kameraalitutkinnon 1890 ja toimi revisiokonttorin toisena reviisorina vuodesta 1897 ja vuoden 1900 lopusta lääkintöhallituksen v.t. reviisorina, oltuaan sitä ennen senaatin ylimääräinen kopisti. Hän hukkui purjehdusretkellä Pellingin ulkopuolella kahden muun henkilön kanssa, yksi pelastui.
Schulman oli aatelissäädyssä edustaja valtiopäivillä 1897, 1899 ja 1900. 
Schulmanin veljiä olivat yliopettaja Otto Karl Hjalmar Schulman (k. 1934) ja arkkitehti Allan Schulman (k. 1937).
Gustaf Emil Alfons Spåre

Gustaf Emil Alfons Spåre (12. maaliskuuta 1858 Helsinki – 20. tammikuuta 1923 Helsinki) oli suomalainen liike- ja valtiopäivämies.
Spåren vanhemmat olivat kollegiasessori Gustaf Adolf Spåre ja Emilia Natalia von Knorring ja puoliso vuodesta 1890 Anna Maria Charlotta Rönquist. Helsingissä ylioppilaaksi tullut Spåre toimi liikemiehenä ja teollisuudenharjoittajana. Hän oli aatelissäädyssä edustaja valtiopäivillä 1899 ja 1900.
Mario Luzi

Mario Luzi (1914 Sesto Fiorentino, Italia – 2005 Firenze, Italia) oli italialainen runoilija ja esseisti. Hermetismiä edustava esikoisrunokokoelma "La barca" ilmestyi 1935. Toisen maailmansodan jälkeen hän ilmentää runoissaan myötäelävää suhtautumista ihmisen kärsimyksiin, ja tuotannon lopulla runot lähenevät proosaa ja aiheina ovat esimerkiksi vieraantuminen ja kuolema. Kristillisyys leimaa koko tuotantoa.
Suomennetut runot.
Runoja antologiassa: "Miten paljon teistä täältä näkyy: italialaista nykyrunoutta 1960–2000", toim. ja Luzin runot suomentanut Hannimari Heino, Helsinki: Nihil Interit 2006
Savonrannan kirjasto

Savonrannan kirjasto on itäsavolaisen Savonlinnan kaupungin Savonrannan kirkonkylässä toimiva yleinen kirjasto. Kirjasto on Savonlinnan kaupunginkirjaston Savonrannan pitäjän lähikirjasto ja osa Lumme-kirjastokimppaa. Kirjastokimpan aineistot ovat kirjastokimppaan osallistuvien kuntien asukkaiden lainattavissa. Verkkokirjasto on toteutettu osana Lumme-kirjastojen palveluja. 
Savonrannan kirjaston tiloissa toimii myös Savonlinnan yhteispalvelupiste. Kirjasto sijaitsee Savonrannan peruskoulun yhteydessä.
Fredrik Hjalmar Stackelberg

Fredrik Hjalmar Stackelberg (31. lokakuuta 1866 Lappi – 20. joulukuuta 1928 Turku) oli suomalainen vapaaherra, tilanomistaja ja liike- ja valtiopäivämies.
Stackelbergin vanhemmat olivat Bernt Fredrik Carl Emil Stackelberg ja Christina Eufrosyne Rosell ja puolisot Maria Mallén, kenraali Reinhold William Mallénin tytär, ja Sigrid Maria Sofia Gustafsson. 
Stackelberg kävi Turussa ruotsinkielisen teknillisen reaalikoulun ja toimi maanviljelijänä ja liikemiehenä. Hän omisti Ojakkalan tilan Vihdissä vuoteen 1899 ja piti sitten agentuuri- ja muuta liikealan toimistoa Hämeenlinnassa vuodesta 1900 ja Tampereella vuodesta 1904. Uudenmaan Hippoksen konsulentti hän oli vuodesta 1906 ja sitten liikemies. Eversti, vapaaherra Reinhold Stackelberg oli Fredrik Hjalmar Stackelbergin poika ja vapaaherra, valtiopäivämies Fredrik Magnus Stackelberg hänen veljensä. 
Stackelberg oli aatelissäädyssä edustaja valtiopäivillä 1900.
Keltakurkkuvarpunen

Keltakurkkuvarpunen ("Gymnoris pyrgita") on varpusten (Passeridae) heimoon ja pensaikkovarpusten ("Gymnoris") sukuun kuuluva lintulaji.
Koko ja ulkonäkö.
Keltakurkkuvarpunen voi kasvaa noin 15 senttimetrin mittaiseksi. Laji on väritykseltään vaalean harmaanruskea. Kurkun kohdalla on tyypillisesti keltainen täplä. Ennen sukukypsyyttä keltakurkkuvarpunen on täysikasvuista ruskeampi ja sen silmän yläpuoli on kellanruskea. Sukupuolet muistuttavat toisiaan ulkonäöltään.
Levinneisyys ja elinympäristö.
Keltakurkkuvarpusta tavataan laajalti Afrikan sarven valtioista sekä laikuittaisesti Sahelin alueelta. Laji ei ole muuttolintu. Sen elinympäristöä ovat metsät, savannit ja ruohomaat. Kansainvälinen luonnonsuojeluliitto IUCN luokittelee keltakurkkuvarpusen elinvoimaiseksi lajiksi.
Ezgjan Alioski

Ezgjan Alioski (s. 12. helmikuuta 1992 Prilep) on pohjoismakedonialainen jalkapalloilija, pelipaikaltaan vasen laitapuolustaja. Hän edustaa seuratasolla Englannin Valioliigassa pelaavaa Leeds Unitedia. Aiemmin hän on pelannut Sveitsissä kesään 2017 saakka ja edustanut Young Boysin nuorisojoukkueita, Schaffhausenia sekä Luganoa. Hän on kauden 2020–2021 loppuun mennessä pelannut Sveitsin Superliigassa 50 ottelua, joissa hän on tehnyt 19 maalia, Englannin Valioliigassa 36 ottelua, joissa hän on tehnyt kaksi maalia, ja toisella sarjatasolla yhteensä yli 200 ottelua.
Alioski pelasi Pohjois-Makedonian nuorisomaajoukkueissa. Hän pelasi ensimmäisen kerran Pohjois-Makedonian A-maajoukkueessa lokakuussa 2013 MM-karsintaottelussa Walesia vastaan. Kesän 2021 EM-kilpailuissa hän teki maalin toisessa alkulohko-ottelussa Ukrainaa vastaan. Hän on kesäkuun 20. päivään 2021 mennessä pelannut 45 maaottelua, joista 44 ottelua avauskokoonpanossa, ja tehnyt niissä yhdeksän maalia.
Bahamanturpiaali

Bahamanturpiaali ("Icterus northropi") on turpiaaleihin kuuluva lintulaji. Lajia tavataan uhanalaisena Bahamalta. Aiemmin sitä pidettiin hispaniolanturpiaalin ("Icterus dominicenis") alalajina.
Koko ja ulkonäkö.
Bahamanturpiaali voi kasvaa 20–22 cm pitkäksi. Sukupuolet eroavat hieman toisistaan ulkonäöltään. Bahamanturpiaalikoiras on musta päästään, rinnastaan ja selästään ja selässä on vihertävä tai ruskehtava vivahde. Siipien olkapäät, yläperä ja vatsa ovat väriltään keltaiset. Naaras muistuttaa muuten koiraslintua, mutta on ruskehtavampi.
Levinneisyys ja elinympäristö.
Bahamanturpiaalia tavataan vain Androsin saarelta Bahamalta. Aiemmin lintu on elänyt myös Abacolla. Lajin elinympäristöä ovat kookospalmumetsät, mutta sitä tavataan myös pihoista, puutarhoista, mäntymetsistä ja metsien reunamailta. Bahamanturpiaali liikkuu pareittain ja sen ravintoa ovat hyönteiset, hedelmät ja kuikkien mesi. Bahamanturpiaali pesii touko-kesäkuussa. Pesä rakennetaan palmu- tai mäntymetsiin ja naaras munii 3 sinertävää munaa.
Bahamanturpiaali luokitellaan erittäin uhanalaiseksi. Kannan kooksi arvioidaan 2 400–8 400 täysikasvuista yksilöä. Suurimmat uhat kannalle ovat pesissä loisiva hohtoturpiaali ja kookosmetsiä hävittävä bakteeritauti. Lisäksi bahamanturpiaalia saalistavat vieraslajit kuten kissat ja rotat.
Earl King

Earl King (oikealta nimeltään Earl Silas Johnson IV, 7. helmikuuta 1934 New Orleans, Louisiana, Yhdysvallat – 17. huhtikuuta 2003 New Orleans, Lousiana, Yhdysvallat) oli yhdysvaltalainen rhythm and blues -kitaristi, laulaja ja lauluntekijä. Vaikka Kingistä ei ikinä tullut varsinaista supertähteä, häntä pidetään yhtenä neworleansilaisen R&amp;B:n suurista nimistä, jonka kirjoittamia lauluja ovat hänen itsensä lisäksi levyttäneet muun muassa Jimi Hendrix, Fats Domino, Dr. John, Professor Longhair, The Meters ja Stevie Ray Vaughan.
Elämä ja ura.
King lauloi jo nuorena gospelkuorossa New Orleansissa. Sitten hän innostui paikallisesta R&amp;B- ja blues-musiikista ja alkoi soittaa kitaraa suurimpana esikuvanaan Guitar Sliminä paremmin tunnettu muusikko Eddie Jones. King aloitti levytysuransa vuonna 1953 ja sai ensimmäisen paikallisen R&amp;B-hittinsä "A Mother's Love" seuraavana vuonna. 1950-luvun loppupuoliskolla hän levytti Ace-levymerkille, jolla hän toimi myös studiokitaristina ja tuottajana. Hänen tärkeä yhteistyökumppaninsa alkuaikoina oli pianisti Huey "Piano" Smith, jonka soitto on oleellisessa roolissa esimerkiksi yhdellä Kingin isoimmista hiteistä "Those Lonely, Lonely Nights" (1955).
King siirtyi 1960-luvun alussa Imperial-levymerkille, jolla hän työskenteli muun muassa Dave Bartholomew'n kanssa. Hänen tunnetuimpia kappaleitaan näiltä ajoilta ovat esimerkiksi "Trick Bag" (1962) ja eritoten "Come On" (1960, tunnettu myös nimellä "Let The Good Times Roll"), josta Jimi Hendrix teki version "Electric Ladyland" -levylleen vuonna 1968. King kirjoitti myös Lee Dorseylle listoille nousseen kappaleen "Do-Re-Mi" (1962) ja Professor Longhairille etenkin New Orleansissa klassikon asemassa olevan laulun "Big Chief", jonka alkuperäislevytyksessä vuonna 1964 hän vastasi kappaleen sekä laulu- että vihellysosuudesta.
King keskittyi 1970-luvulla lähinnä laulujen kirjoittamiseen, kun taas konsertti- ja levytysrintamalla oli hiljaisempaa; levytyksistä mainittavin oli ehkä Allen Toussaintin tuottama single "Street Parade" ja samanniminen albumi vuodelta 1972 (tosin albumi julkaistiin laajalti vasta kymmenen vuotta myöhemmin). Aktiivisempi vaihe Kingin uralla alkoi uudestaan 1980-luvulla, ja hän julkaisi vielä kolme studioalbumia sekä jatkoi esiintymistä lähes kuolemaansa saakka. 
Earl King kuoli 69-vuotiaana diabeteksen aiheuttamiin komplikaatioihin keväällä 2003.
Savonlinnan pääkirjasto

Savonlinnan pääkirjasto Joeli on itäsavolaisen Savonlinnan kaupunginkirjaston pääkirjasto. Kirjasto kuuluu Lumme-kirjastokimppaan. Kirjastokimpan aineistot ovat kirjastokimppaan osallistuvien kuntien asukkaiden lainattavissa. Verkkokirjasto on toteutettu osana Lumme-kirjastojen palveluja.
Kirjailija Joel Lehtosen mukaan Joeliksi nimetty pääkirjastorakennuksen arkkitehtuurisuunnittelusta vastasi arkkitehtuuritoimisto Heikkinen-Komonen Oy pääsuunnittelijana arkkitehti Markku Puumala. Rakennus valmistui ja otettiin käyttöön vuonna 2013.
Kirjaston kahdella julkisivulla on graafikko-kuvataiteilija Aimo Katajamäen suunnittelema suuri, metalliverkkoon toteutettu, Savonlinnaan liittyvillä kuva-aiheilla varustettu sommitelma Savo-teksteineen.
Moše Hajjim Luzzatto

Moše Hajjim (Chaim) Luzzatto (1707 Padova – 1746 Palestiina) oli italialaissyntyinen juutalainen kirjailija ja rabbi. Hän laati heprealaisen retoriikan oppikirjan ja kirjoitti esittämänsä mukaisia opettavaisia romanttisia allegorisia näytelmiä, joiden esikuvia olivat italialaiset rakkauskertomukset.
Delhi-6

Delhi-6 on vuonna 2009 ensi-iltansa saanut intialainen hindinkielinen draamaelokuva, jonka on ohjannut Rakesh Omprakash Mehra. Elokuvan pääosassa Abhishek Bachchan on ulkointialainen, joka saapuu Intiaan sairaan isoäitinsä kanssa ja alkaa löytää juurensa ennen kuin hän joutuu uskonnolliseen kiistaan, johon liittyy salaperäinen apinankaltainen hyökkääjä. Muissa pääosissa ovat Sonam Kapoor, Aditi Rao Hydari, Waheeda Rehman, Rishi Kapoor, Supriya Pathak, Atul Kulkarni, Pavan Malhotra, Deepak Dobriyal, Divya Dutta, Vijay Raaz ja Om Puri. Numero 6 viittaa Old Delhin Chandni Chowkin alueen posti-indeksinumeron (PIN) 110006 lyhennettyyn muotoon. Se on Mehran kolmas elokuva "Aksin" ja "Rang De Basantin" jälkeen. Elokuvan soundtrackin on säveltänyt A. R. Rahman.
Dubain elokuvajuhlien sekä Museum of Modern Artin kansainvälisten ensi-iltojen jälkeen elokuva julkaistiin 20. helmikuuta 2009. Kaupallisesta epäonnistumisesta huolimatta se voitti parhaan kansallista integraatiota käsittelevän elokuvan Nargis Dutt -palkinnon sekä parhaan lavastuksen palkinnon 57. National Film Awards -palkintogaalassa. National Film Awards -palkintolautakunnalle toimitetussa versiossa oli Mehran suosima vaihtoehtoinen loppu, jota ei ollut saatavilla suurelle yleisölle ja joka näytettiin vain rajoitetussa viikon teatterijulkaisussa sekä Venetsian elokuvajuhlilla. Elokuva on vuosien varrella tullut tunnetuksi soundtrackistaan.
HUS-yhtymä

HUS-yhtymä (viittaa pidempään nimeen "Helsingin kaupungin ja muun Uudenmaan maakunnan hyvinvointialueiden sosiaali- ja terveydenhuollon yhtymä"), lyh. HUS eli Hus on Marinin hallituksen soteuudistuksessa Helsingin kaupungin ja muun Uudenmaan maakunnan neljän hyvinvointialueen välisellä perussopimuksella 1. tammikuuta 2023 perustettu julkisoikeudellinen yhteisö, joka koordinoi sosiaali- ja terveydenhuoltoa sekä pelastustoimintaa Uudellamaalla. Helsingin kaupungilla ja muun Uudenmaan maakunnan hyvinvointialueilla on lakiin perustuva velvollisuus kuulua HUS-yhtymään. 
Sosiaali- ja terveydenhuollon uudistuksessa Helsingin ja Uudenmaan sairaanhoitopiirin toiminta lakkasi ja kuntayhtymän varat, velat, vastuut ja sitoumukset siirtyivät perustetulle HUS-yhtymälle. Helsingin kaupungin ja muun Uudenmaan maakunnan hyvinvointialueiden osuudet yhtymän varoihin ja vastuu sen veloista määräytyvät näiden peruspääomaosuuksien suhteessa.
Ylintä päätösvaltaa HUS:ssä käyttää yhtymävaltuusto tai yhtymäkokous, jonka jäsenet Helsingin kaupunki ja muun Uudenmaan maakunnan hyvinvointialueet valitsevat peruspääomaosuuksiensa tai asukaslukujensa suhteessa siten, kuin perussopimuksessa on sovittu.
Eduskunta hyväksyi sosiaali- ja terveydenhuollon uudistuksen lakiesitykset 23.6.2021. Hyvinvointialueet perustettiin sosiaali- ja terveydenhuollon sekä pelastustoimen uudistuksen toimeenpanolailla, joka tuli voimaan 1.7.2021. HUS-yhtymä katsottiin perustetuksi sen jälkeen, kun Helsingin kaupunki ja muun Uudenmaan maakunnan hyvinvointialueet hyväksyivät yhtymän perussopimuksen. Erikoissairaanhoidon järjestämisvastuu yhtymälle siirtyi samalla, kun sosiaali- ja terveydenhuollon järjestämisvastuu hyvinvointialueille eli 1.1.2023. 
HUS-yhtymän tehtävät.
HUS-yhtymällä on järjestämisvastuu HUS Helsingin yliopistolliselle sairaalalle kuuluvista lakisääteisistä tehtävistä ja niistä terveydenhuollon palveluista, joista on sovittu yhtymän sekä Helsingin kaupungin ja muun Uudenmaan maakunnan hyvinvointialueiden välisessä järjestämissopimuksessa.
Lakisääteisiin tehtäviin kuuluvat:
Husin toiminnan rahoitus.
Yhtymän toiminta rahoitetaan Helsingin kaupungin ja muun Uudenmaan maakunnan hyvinvointialueiden saamalla valtion rahoituksella. Hus ei saa valtionrahoitusta suoraan. Myös yhtymän rahoitus opetus- ja tutkimustoimintaan sisältyy Helsingin kaupungin ja muun Uudenmaan maakunnan hyvinvointialueiden saamaan valtion rahoitukseen.
Husin sairaalat.
Pääosa sairaaloista on yhtymän ylläpitämiä. Lisäksi Uudellamaalla on joitain hyvinvointialueiden sairaaloita, joissa on tyypillisesti jotain HUS:n toimintoja. Esimerkiksi Länsi-Uudenmaan hyvinvointialueen Espoon sairaalassa on yhtymän vastuulla olevaa synnytystoimintaa ja Vantaan ja Keravan hyvinvointialueen Katriinan sairaalasta löytyy Huslabin näytteenotto ja röntgen.
Super Bowl XXXIV

Super Bowl XXXIV oli järjestyksessään 34. Super Bowl ja NFL-kauden 1999 päätösottelu. Ottelu pelattiin Georgia Domella, Atlantassa. Ottelussa kohtasivat NFC:n voittajajoukkue St. Louis Rams ja AFC:n voittajajoukkue Tennessee Titans. Rams voitti ottelun lukemin 23-16. Ottelun arvokkaimmaksi pelaajaksi valittiin Ramsin pelinrakentaja Kurt Warner, jolle palkinto oli ensimmäinen. 
Joukkueiden Tiet Super Bowliin.
St. Louis Rams.
Rams voitti runkosarjassa NFC West -divisioonan ja samalla koko NFC:n voitettuaan yhteensä kolmetoista ottelua. Konferenssin voitto takasi sen, että Rams pääsi pudotuspeleissä suoraan toiselle kierrokselle. Toisella kierroksella Rams voitti Minnesota Vikingsin 49-37. Rams kohtasi Tampa Bay Buccaneersin. Rams voitti ottelun lukemin 11-6 ja eteni Super Bowliin.
Tennessee Titans.
Titans oli runkosarjassa toisena AFC Central -divisioonassa. He voittivat yhteensä kolmetoista ottelua. Titans oli NFC:n kolmanneksi paras joukkue. Pudotuspelien ensimmäisellä kierroksella Titans kohtasi Buffalo Billsin. Titans otti 22-16 voiton. Toisella kierroksella vastaan asettui Indianapolis Colts. Titans voitti heidät lukemin 19-16. vastaan asettui konferenssimestari Jacksonville Jaguars. Titans otti vierasvoiton lukemin 14-33. Se oli ensimmäinen ja toistaiseksi ainut kerta kun Titans eteni Super Bowliin.
Kacper Kozłowski (jalkapalloilija)

Kacper Szymon Kozłowski (s. 16. lokakuuta 2003 Koszalin) on puolalainen jalkapalloilija, pelipaikaltaan hyökkäävä keskikenttäpelaaja. Hän edustaa Englannin Valioliigassa pelaavaa Brighton &amp; Hove Albionia.
Kozłowski edusti kotimaassaan Pogoń Szczeciniä. Hän pääsi edustusjoukkueessa ensimmäisen kerran Ekstraklasan otteluun toukokuussa 2019. Seuraavalla kaudella hän pelasi kolme pääsarjaottelua. Kaudella 2020–2021 hän pelasi 20 Ekstraklasa-ottelua, joissa 14 kertaa avauskokoonpanossa, ja teki maalin huhtikuussa 2021 Podbeskidzie Bielsko-Białaa vastaan. Kaudella 2021–2022 hän pelasi vuodenvaihteeseen saakka 16 pääsarjaottelua ja teki niissä kolme maalia.
Kozłowski siirtyi tammikuussa 2022 englantilaisseura Brighton &amp; Hove Albioniin. Hän pelasi kuitenkin loppukauden lainalla Belgian pääsarjassa Union SG:n joukkueessa. Hän pelasi yhdeksän liigaottelua, joissa hän pääsi kahdessa ottelussa avauskokoonpanoon. Kaudet 2022–2024 hän pelasi lainalla Alankomaiden Eredivisiessä pelaavassa Vitessessä. Avauskaudellaan hän pelasi 29 Alankomaiden pääsarjaottelua, joissa teki kaksi ja syötti viisi maalia. Kaudella 2023–2024 hän pelasi Eredivisiessä 30 ottelua, ja teki kolme maalia ja antoi viisi maalisyöttöä.
Kozłowski on pelannut Puolan nuorisomaajoukkueissa. Hän pelasi Puolan A-maajoukkueessa ensimmäisen kerran maaliskuussa 2021 MM-karsintaottelussa Andorraa vastaan. Kesäkuussa 2021 hän pelasi kaksi ystävyysottelua. Saman kesän EM-kilpailuissa hänestä tuli EM-kisahistorian nuorin pelaaja, kun hän tuli 19. kesäkuuta Puolan toisessa alkulohko-ottelussa Espanjaa vastaan 55. minuutilla vaihdosta kentälle. Hän pelasi myös Puolan kolmannessa EM-alkulohko-ottelussa Ruotsia vastaan. Hän on pelannut heinäkuun 2024 alkupuolelle mennessä kuusi A-maaottelua. Viimeksi hän on pelannut maajoukkueessa lokakuussa 2021.
Helmitinami

Helmitinami ("Tinamus guttatus") on tinamien (Tinamidae) heimoon ja isotinamien ("Tinamus") sukuun kuuluva lintulaji. Sen tieteellinen lajinimi "guttatus" merkitsee pilkukasta.
Tuntomerkit.
Helmitinami kasvaa tavallisesti 32–36 senttimetrin mittaiseksi. Se on väritykseltään pääosin ruskea. Sillä on vaaleita täpliä siivissään ja ruumiinsa yläosassa. Lajilla on tummanharmaa pää. Kurkku on yleensä valkoinen, toisinaan kellanruskea, niska on ruskea ja tummien täplien peitossa. Sukupuolet ovat keskenään samannäköiset.
 &lt;noinclude&gt;
Levinneisyys ja elinympäristö.
Helmitinamia tavataan alueellisesti yleisenä Kolumbian kaakkoisosissa ja Venezuelan eteläosissa, mistä sen levinneisyysalue jatkuu etelään Peruun, Ecuadoriin ja Bolivian pohjoisosiin, idässä levinneisyysalue ulottuu Brasilian koillisosiin. Sen elinympäristöä ovat trooppiset sademetsät. Lajia on arvioitu esiintyvän kaikkiaan 5 250 000 neliökilometrin laajuisella alueella.
Sukukypsien helmitinamien määräksi on arvioitu 200 000–500 000 yksilöä. Kansainvälinen luonnonsuojeluliitto IUCN luokittelee sen silmälläpidettäväksi lajiksi. Vielä vuonna 2009 liitto luokitteli helmitinamin elinvoimaiseksi lajiksi. Linnun kannat ovat vähenemässä kiihtyvän metsäkadon ja osittain myös metsästyksen vuoksi. Vuoden 2011 arvion mukaan 25–29 prosenttia sen populaatioista häviää metsäkadon seurauksena seuraavien kolmen sukupolven aikana.
Ravinto ja elintavat.
Orinocojoen yläjuoksulla helmitinamin lisääntymisaika sijoittuu maalis-huhtikuulle. Brasiliassa sen on havaittu syövän enimmäkseen muurahaisia ja siemeniä.
Aristarkhos

Aristarkhos (, ) voi viitata seuraaviin:
Gaius Memmius

Gaius Memmius voi viitata seuraaviin:
Kratippos

Kratippos (, ) voi viitata seuraaviin:
Jérémy Doku

Jérémy Baffour Doku (s. 27. toukokuuta 2002 Borgerhout) on belgialainen jalkapalloilija, pelipaikaltaan laitahyökkääjä, joka on edustanut Englannin Valioliigassa pelaavaa Manchester Cityä elokuusta 2023 lähtien. Hän on edustanut myös kotimaassaan Anderlechtia, sekä ranskalaista Stade Rennaisia.
Seurajoukkueura.
Doku pelasi Anderlechtin juniorijoukkueissa vuodesta 2012 lähtien ja nousi edustusjoukkueeseen kaudella 2018–2019. Hän pelasi Anderlechtissa vajaan kahden vuoden aikana 33 Jupiler Pro Leaguen ottelua, joissa hän teki viisi ja syötti seitsemän maalia. Lisäksi hän pelasi yhden pudotuspeliottelun. Hän siirtyi Ligue 1:n Rennesiin 26 miljoonalla eurolla lokakuussa 2020. Hän pelasi seurassa 75 Ranskan pääsarjaottelua, joissa hän teki kymmenen ja syötti seitsemän maalia. Hän pelasi kuusi ottelua Mestarien liigassa, neljä peliä Eurooppa-liigassa ja kaksi ottelua Konferenssiliigassa.
Doku siirtyi Manchester Cityyn 60 miljoonan euron siirtosummalla elokuussa 2023. Avauskaudellaan hän pelasi 29 liigaottelua, joista avauskokoonpanossa 18 peliä. Hän teki kolme maalia ja antoi kymmenen maalisyöttöä Cityn voittaessa mestaruuden. Marraskuussa hän teki Bournemouthia vastaan maalin ja syötti neljä maalia. Mestarien liigan seitsemässä ottelussa hän sekä teki että syötti yhden maalin. FA Cupin kuudessa ottelussa hän teki kaksi maalia, joista jälkimmäisen tappiollisessa loppuottelussa. Kaudella 2024–2025 hän pelasi Valioliigassa 29 ottelua, joista 16:ssa hän oli avauskokoonpanossa. Hän teki kolme maalia ja antoi kuusi maalisyöttöä. Mestarien liigassa pelaamissaan neljässä ottelussa hän syötti yhden maalin. FA Cupisa hän teki kaksi maalia ja oli avauskokoonpanossa tappiollisessa loppuottelussa. Seurajoukkueiden MM-kilpailuissa hän teki kolmessa ottelussa kaksi maalia. Hän voitti FA Community Shieldin.
Maajoukkueura.
Doku on pelannut useissa Belgian nuorisomaajoukkueissa. Hän pelasi alle 17-vuotiaiden EM-kilpailuissa kolme ottelua ja teki yhden maalin vuonna 2018 sekä viisi ottelua 2019. Hän pelasi Belgian A-maajoukkueessa ensimmäisen kerran syyskuussa 2020 Kansojen liigan ottelussa Tanskaa vastaan. Hän pelasi kesällä 2021 järjestetyissä EM-kilpailuissa avauskokoonpanossa otteluissa Suomea ja Italiaa vastaan. MM-kilpailuissa 2022 hän tuli vaihdosta kentälle Kroatia-ottelussa. EM-kilpailuissa 2024 hän pelasi avauskokoonpanossa Belgian kaikki neljä ottelua.
Doku on kesäkuun loppuun 2025 mennessä pelannut 33 A-maaottelua, joissa hän on tehnyt kolme maalia: syyskuussa 2020 Kansojen liigan ottelussa Islantia, maaliskuussa 2021 MM-karsintaottelussa Valko-Venäjää ja kesäkuussa 2025 MM-karsintaottelussa Walesia vastaan. Lisäksi hän on syöttänyt 11 maalia.
Yksityiselämä.
Dokun vanhemmat ovat kotoisin Ghanasta.
Salustios

Salustios () tai Sallustius tai Salustius (lat.) voi viitata seuraaviin:
Theodoretos

Theodoretos (, ) voi viitata seuraaviin:
Theofilos

Theofilos (, ; joskus "Teofilos", "Teofilus") voi viitata seuraaviin:
Laulu (vuoden 2014 elokuva)

Laulu on Selma Vilhusen ohjaama ja käsikirjoittama suomalainen dokumenttielokuva vuodelta 2014.
Elokuva on kansantieteellinen dokumentti vienalaisesta runonlaulannasta sekä henkilödokumentti Jussi Huovisesta. Hän on viimeinen suomalainen, joka on oppinut tuon taidon suullisena perimätietona. Elokuvassa seurataan sarjakuvataiteilija Hanneriina Moisseista, joka menee Huovisen runonlaulantaoppilaaksi.
Aleksandr Korneljuk

Aleksandr Korneljuk (, 28. kesäkuuta 1950 Baku, Azerbaidžanin SNT, Neuvostoliitto) on valko-venälainen yleisurheilija ja olympiamitalisti, joka kilpaili pikajuoksussa. Hän edusti aktiiviaikoinaan Neuvostoliittoa ja seuratasolla Moskovan Dynamoa. 
Korneljuk kasvoi Bakussa ja edusti vuoteen 1972 Dinamo Bakua ja sen jälkeen Moskovan Dynamoa.
Ensimmäinen menestys tuli vuoden 1968 nuorten EM-kisoissa, joissa hän saavutti Neuvostoliiton pikaviestijoukkueen jäsenenä kultaa. Joukkueessa juoksi myös tuleva olympiavoittaja Valeri Borzov. Henkilökohtaisella 100 metrillä Korneljuk oli kolmas Borzovin voittaessa.
Aikuisten kisoissa hän oli mukana ensimmäisen kerran Wienin EM-hallikisoissa talvella 1970, mutta ei edennyt vielä loppukilpailuun. Kesällä hän otti 100 metrillä ensimmäisen Neuvostoliiton mestaruuden ja oli Torinon kesäuniversiadeissa mukana pronssia saavuttaneessa Neuvostoliiton pikaviestijoukkueessa. Talven 1971 EM-sisähalleissa hän oli loppukilpailuissa sijoittuen kuudenneksi. Kesän 1971 EM-kisoissa Helsingissä hän oli myös 100 metrin loppukilpailuissa sijoittuen kuudenneksi Borzovin voittaessa. Kaudesta 1972 tuli Korneljukin uran paras, sillä hän saavutti EM-sisähalleissa Grenoblessa hopeaa 50 metrillä Borzovin voittaessa. Kesällä hän oli mukana Münchenin kesäolympialaisissa, joissa hän eteni 100 metrillä loppukilpailuun sijoittuen neljänneksi ajalla 10,36 voittajan ollessa jälleen Borzov. Pikaviestissä Neuvostoliiton joukkue Korneljuk, Vladimir Lovetski, Juris Silovs, Borzov saavutti hopeaa Yhdysvaltain voittaessa.
Vaikka vuoden 1972 kaltaista menestystä ei enää Korneliukille tullut, oli hän edelleen Neuvostoliiton pikajuoksun ykkösnimiä. Kaudella 1973 hän saavutti toisen maansa mestaruuden 100 metrillä ja oli voittamassa Moskovan Dynamon joukkueessa maansa pikaviestimestaruuden. Heinäkuussa 1973 hän juoksi Moskovassa käsiajanotolla ennätysajan 10,0. Kaudella 1974 hän saavutti talven EM-hallikisoissa pronssia 60 metrillä Borzovin ottaessa jälleen mestaruuden. Kesän EM-kisoissa Roomassa hän eteni 100 metrillä jälleen loppukilpailuun sijoituksen ollessa 8. ja oli mukana 4:nneksi sijoittuneessa Neuvostostoliiton pikaviestijoukkueessa. Seuraavien vuosien EM-kisoissa menestys oli hieman heikompi kuin aiemmin. Vuoden 1975 EM-kisoissa Korneljuk oli 60 metrillä kuudes ja vuonna 1976 viides. 
Korneliuk opiskeli aluksi Bakussa paikallisessa liikutatieteellisessä yliopistossa ja jatkoi opiskelujaan Moskovassa Liikuntatieteellisessä yliopistossa. Uransa jälkeen Korneljuk siirtyi Valko-Venäjälle Minskiin ja on toiminut Valko-Venäjän yleisurheiluliiton puheenjohtajana.
Henkilökohtaiset ennätykset.
"Lähde: IAAF"
Punkaharjun kirjasto

Punkaharjun kirjasto on itäsavolaisen Savonlinnan kaupungin Punkaharjun taajamassa toimiva yleinen kirjasto. Kirjasto on Savonlinnan kaupunginkirjaston Savonrannan pitäjän lähikirjasto ja osa Lumme-kirjastokimppaa. Kirjastokimpan aineistot ovat kirjastokimppaan osallistuvien kuntien asukkaiden lainattavissa. Verkkokirjasto on toteutettu osana Lumme-kirjastojen palveluja.
Keifuku-rautatiet

Keifuku-rautatiet () on japanilainen rautatieyhtiö, joka toimii etenkin Kioton kaupungissa. Se liikennöi kahta raitiovaunulinjaa Kioton pohjoisilla esikaupunkialueilla sekä Hieivuorelle johtavaa funikulaaria ja ilmaköysirataa. Keifukun raitiotielinjojen ja funikulaarin yhteispituus on 12,3 kilometriä, ja asemia niillä on 24 kappaletta.
Raideliikenteen ohella yritys harjoittaa muun muassa kiinteistö- ja vapaa-ajan liiketoimintaa. Sen toinen merkittävä toiminta-alue Kioton lisäksi on Fukuin prefektuuri. Keifuku-rautatiet muodostaa yritysryhmän useiden muiden linja-autoliikennettä, kiinteistökehitystä ja vapaa-ajan toimintaa harjoittavien yritysten kanssa. Se on itse osa suurempaa Keihan-ryhmää, jonka pääyritys on Keihan-rautatiet.
Yhtiöllä on 119 työntekijää. Sen pääkonttori sijaitsee Kioton kaupungin Nakagyōn suuralueella.
Historia.
Keifuku-rautateiden juuret ovat vuonna 1888 perustetussa Kyōto dentō -sähköyhtiössä, joka harjoitti myös raideliikennettä. Arashiyaman sähköraitiotie (嵐山電車軌道, "Arashiyama denshakidō"), jota yritys nykyisinkin Kiotossa liikennöi, avattiin liikenteelle vuonna 1910. Kyōto dentōn raideliikenne erotettiin omaksi yrityksekseen 2. helmikuuta 1942, minkä jälkeen siihen yhdistettiin useita muita rautatieyhtiöitä: Kurama-sähkörautatie, Mikuni–Awara-sähkörautatie, Eiheiji-rautatie ja Maruoka-rautatie. 1940- ja 1950-luvuilla yritys laajensi toimintaansa myös linja-autoliikenteeseen ja huvipuistoihin.
Yrityksen Fukuin prefektuurissa liikennöimiä rautatielinjoja on 1960-luvulta lähtien lakkautettu tai siirretty muille yrityksille muun muassa alueen väestön vähenemisen vuoksi. Eiheiji-linja ja osa Echizen-päälinjasta on kokonaan lakkautettu, kun taas Maruoka-linja ja jäljelle jäänyt osa Echizen-päälinjasta on siirretty Echizen-rautateiden omistukseen. Keifuku-rautatiet liikennöi aiemmin myös Eizan-päälinjaa ja Kurama-linjaa Kioton koillisosissa, mutta ne luovutettiin Eizan-rautateille vuonna 1986.
Linjat.
Keifuku-rautatiet liikennöi kahta raitiotielinjaa, jotka liittävät turistikohteena suositun Arashiyaman alueen Kioton keskustaan ja pohjoisiin esikaupunkeihin. Nämä linjat tunnetaan yleisesti nimellä "Randen" (嵐電). Lisäksi yritys liikennöi Hieivuorelle johtavaa funikulaaria (叡山ケーブル, "Eizan kēburu") ja riippuköysirataa (叡山ロープウェイ, "Eizan rōpuwei").
Luettelo Bette Davisin saamista palkinnoista ja ehdokkuuksista

Tämä on luettelo Bette Davisin saamista palkinnoista ja ehdokkuuksista.
SM-64 Navaho

North American SM-64 Navaho eli Projekti X-10 oli ensimmäisiä USAF:n yrityksiä pitkänmatkan strategiseksi ydinohjusaseeksi, joka suunniteltiin mannertenväliseksi. X-10 Navajoon pohjautuneen projektin toteutus alkoi nimellä B-64 (b=bomber) ja sijoittui 1950-luvun loppuun, jolloin se lakkautettiin (1958–1959). Sen sijaan Northrop SM-62 Snark toteutui. Ensilento tapahtui vuoden 1953 lopulla.
Ydinkärki (Mark 39 -ydinpommi tai W41/B41) oli megatonni-luokkaa (minimi: 3.8 MT). Suunniteltu kantama oli 6 500 km. Ohjus kykeni ainakin 2,2–2,3 Machin nopeuteen sekä 18–23 km lentokorkeuteen. Tosin tavoiteltu nopeus oli 3,0 Machin nopeus. Risteilyohjus lensi kahden ramjet-tyyppisten moottorien turvin, lisäksi se käytti niin sanottuja boosteri-raketteja (XLR-83). Suunnistustapa eli ohjuksen ohjautuksen menetelmä oli inertiasuunnistus.
Hankesuunnitelma kuitenkin peruttiin myöhempänä, sillä vuoden 1958 loppuun kestäneet lentokokeet päätettiin lopettaa. Tuolloin oli kehitysohjelmalle kertynyt hintaa 700 miljoonaa dollaria. Ohjusohjelmassa kehitettyjä erillisiä osia pyrittiin hyödyntämään muissa elementeissä, kuten ohjuksen ohjausjärjestelmässä. Ohjustyypin valmistaja oli North American Aviation. Convairin eli nykyisen Lockheed-Martinin ballistinen SM-65 Atlas (IRBM) otti suuremman prioriteetin ja osallistui myös Yhdysvaltain NASA:n avaruusohjelmaan 1960-luvulla (muun muassa Atlas-Agena).
The Kid Laroi

Charlton Kenneth Jeffrey Howard (s. 17. elokuuta 2003), taiteilijanimeltään The Kid Laroi, on australialainen rap-artisti- ja laulaja-lauluntekijä.
Howard syntyi Sydneyssä, ja sai kiinnostuksensa hip hop- ja R&amp;B-musiikkiin äidiltään. Howard alkoi esiintyä 13-vuotiaana, ja julkaisi ensimmäisen EP-levynsä 14-vuotiaana vuonna 2018. Samana vuonna hän menestyi Triple-J Unearthed -kilpailun finalistina saaden kansallista huomiota. Hän solmi levytyssopimuksen Columbia Recordsin ja Grade A Productionsin kanssa vuonna 2019. 
Howard nousi alun perin suosioon osittain Juice Wrldin ansiosta, joka ohjasi häntä rap-kiertueella ja myöhemmin tehden hänen kanssaan yhteistyötä.
Howard julkaisi ensimmäisen mixtapensa "F*ck Love" heinäkuussa 2020. Sen kappaleista ”Without You” ja Justin Bieberin kanssa tehty ”Stay” nousivat yhdysvaltalaisella Billboard Hot 100 -singlelistalla kymmenen myydyimmän singlen joukkoon. Elokuussa 2021 mixtape saavutti Yhdysvaltain albumilistan ensimmäisen sijan.
Jack Harlow

Jack Harlow (s. 13. maaliskuuta 1998) on yhdysvaltalainen rap-artisti- ja laulaja-lauluntekijä.
Harlow syntyi Louisvillessä vuonna 1998. Hän aloitti räppäämisen ja riimien kirjoittamisen 12-vuotiaana. Opiskellessaan high schoolissa hän alkoi julkaisemaan kappaleita verkossa ja esiintymään paikallisesti. Hän siirtyi juhlimista ja hengailua koskevista kappaleista kohti erilaista tyyliä. Alueellinen huomio ja kiertueet kiinnittävät levy-yhtiöissä huomiota ja myöhemmin hän kirjoitti levytyssopimuksen Atlantic Recordsin alaisuudessa toimivan Generation Now'n kanssa.
Harlowin esikoisalbumi,"Thats What They All Say", julkaistiin joulukuussa 2020.
Rabbe Wladimir Wrede

Rabbe Wladimir (Vladimir) Wrede (20. toukokuuta 1846 Anjala – 16. tammikuuta 1903 Arrajoen kartano, Nastola) oli suomalainen vapaaherra, sotilas, tilanomistaja ja moninkertainen valtiopäivämies.
Wreden vanhemmat olivat maaherra Carl Gustaf Fabian Wrede ja Margaretha Sophia Eleonora Glansenstierna ja puoliso Eugenie Hisinger. Wreden veljiä olivat ylijohtaja Carl Ernst Wrede, metsänhoitaja Gustaf Wrede af Elimä, kihlakunnantuomari Kasper Hjalmar Wrede, agronomi Henrik Wrede ja senaattori Otto Wrede. Vankien ystävänä tunnettu Mathilda Wrede oli puolestaan hänen sisarensa. Wrede kävi Haminan kadettikoulun ja paashikoulun Pietarissa ja tuli 1865 vänrikkinä sotapalvelukseen Käkisalmen krenatöörirykmenttiin. Vuonna 1868 hänet siirrettiin Suomen kaartinpataljoonaan, sotapalveluksesta Wrede erosi 1869 ja toimi sitten maanviljelijänä.
Wrede oli aatelissäädyssä edustaja valtiopäivillä 1877–1878, 1882, 1885, 1891, 1894, 1897, 1899 ja 1900.
Joachim Maass

Joachim Maass (1901 Hampuri, Saksa – 1972 New York, Yhdysvallat) oli saksalainen kirjailija. Hän asui vuodesta 1933 maanpaossa Yhdysvalloissa ja toimi sotavuosina saksalaisen kirjallisuuden professorina.
Maass kuvaa kahdessa romaanissaan Hampuria. Hänen pääteoksensa on 1952 ilmestynyt "Der Fall Gouffe".
Hugh MacDiarmid

Hugh MacDiarmid, oik. Christopher Murray Grieve, (11. elokuuta 1892 Langholm, Dumfriesshire, Skotlanti – 9. syyskuuta 1978 Edinburgh, Skotlanti) oli skotlantilainen runoilija. Hän oli 1900-luvun alkupuolen Skotlannin kirjallisuuden renessanssin keskeinen hahmo.
MacDiarmid opiskeli Edinburghin yliopistossa ja oli useiden lehtien päätoimittaja. Hän oli politiikassa mukana vasemmistossa. Hän kirjoitti paitsi englanniksi, myös skotlanninenglanniksi. Hän hyödynsi skotlantilaisia kansanballadeja. Runoissa on tekopyhyyden kritiikkiä.
Annamaria Giotto

Annamaria Giotto (4. syyskuuta 1915 Venetsia – 20. kesäkuuta 2021 Bergamo) oli italialainen koripalloilija ja Euroopan mestari.
Giotto voitti Italian naisten maajoukkueessa Euroopan mestaruuden Italian-kotikisoissa 1938, jotka olivat historian ensimmäiset naisten Euroopan-mestaruuskilpailut. Kyseinen Euroopan mestaruus on vuoteen 2022 mennessä ainoa Italian naisten voittama. Giotto teki pisteitä jokaisessa neljässä pelaamassaan ottelussa ja oli joukkueensa paras pisteidentekijä. Hän oli myös Italian naisten pääsarjan parhaita pisteidentekijöitä 1930-luvun lopulla ennen uransa lopettamista vuonna 1939. Giotto kuoli Bergamossa 105-vuotiaana 20. kesäkuuta 2021.
Kotivinkki

Kotivinkki on A-lehdet Oy:n julkaisema aikakauslehti. Kotivinkin aiheita ovat sisustus, ruoanlaitto, leivonta, tee itse -ideat, viherkasvit, ihmissuhteet ja psykologinen hyvinvointi. Myös kosmetiikka on mukana joka numerossa. Lehden päätoimittaja on Tytti Kontula.
Alexandru Macedonski

Alexandru Macedonski (1854 Craiova, Valakia – 1920 Bukarest, Romania) oli romanialainen kirjailija.
Macedonskin isä oli upseeri ja sittemmin sotaministeri. Isänsä tavoin Macedonski vastusti monarkiaa, ja hänet pidätettiin mielipiteidensä vuoksi.
Macedonskin esikoisrunokokoelma "Prima verba" ilmestyi 1872. Lehtikirjoituksissaan hän vastusti vaikutusvaltaisen kirjallisuusseuran Junimean edustamaa suuntausta ja joutui konflikteihin. Toinen runokokoelma "Poezii" ilmestyi 1882. Hän asui Pariisissa 1884–1912 ja loi yhteyksiä kirjallisiin piireihin. Romanian kirjallisuudessa hän edusti sittemmin symbolismia, modernismia ja parnassolaisuutta. Proosatuotannossaankin hän oli kokeileva. Hän kirjoitti myös ranskaksi.
Ford 5000

Ford 5000 on Ford Motor Companyn takavetoinen traktorimalli, jota valmistettiin vuosina 1968–1975. Se on sinivalkoinen maataloustraktori. Traktori sekä sen 4-sylinterisellä nestejäähdyttimellä varusteltu 69 hevosvoiman moottori soveltui Euroopan maatiloille. 
Tekniikka.
Vaihteita Fordissa on kahdeksan eteen ja kaksi taakse. Ne eivät ole synkronoituja vaihteita. Moottorissa on nestejäähdytys ja polttoainetta mahtuu polttoainesäiliöön noin 75 litraa. Ford 5000-traktoreita on dieselmoottorisina ja bensiinimoottorisina. Moottori on joko diesel- tai bensiinimoottori, Fordin oma 4-sylinterinen Ford 3.8L. Traktorissa on 4x2 WD-alusta. 
Hydrauliikan paine on 176 baaria ja se tuottaa minuutissa noin 22,7 litraa. Nostolaitehydrauliikka on mekaaninen.
Seleeniheksafluoridi

Seleeniheksafluoridi (SeF6) on seleenin ja fluorin muodostama epäorgaaninen molekyyliyhdiste. Yhdistettä voidaan käyttää sähkötekniikan sovellutuksissa.
Ominaisuudet, valmistus ja käyttö.
Huoneenlämpötilassa seleeniheksafluoridi on väritöntä kaasua. Yhdiste ei liukene veteen, mutta hydrolysoituu hyvin hitaasti veden vaikutuksesta. Seleeniheksafluoridi on inerttiä eli reagoimatonta tavanomaisissa olosuhteissa. Seleeniheksafluoridi on myrkyllistä ja altistuminen voi aiheuttaa yskää, hengityksen vaikeutumista ja pahoinvointia. 
Seleeniheksafluoridia valmistetaan kuumentamalla seleenin ja fluorin seosta.
Se + 3 F2 → SeF6
Seleeniheksafluoridia voidaan käyttää sähköeristekaasuna.
Dominik Livaković

Dominik Livaković (s. 9. tammikuuta 1995 Zadar) on kroatialainen jalkapalloilija, pelipaikaltaan maalivahti. Hän on edustanut kotimaassaan NK Zagrebia ja Dinamo Zagrebia sekä elokuusta 2023 alkaen Turkissa Fenerbahçea. Hän on pelannut Kroatian ykkösliigassa 297 ottelua vuodesta 2012 alkaen. Hän on voittanut Dinamo Zagrebin joukkueessa Kroatian-mestaruuden vuosina 2018, 2019, 2020, 2021, 2022 ja 2023 sekä Kroatian cupin vuosina 2018 ja 2021. Hän on pelannut Mestarien liigassa 16 ottelua ja Eurooppa-liigassa 29 ottelua. Kaudella 2023–2024 hän pelasi Turkin Superliigassa 34 ottelua ja Konferenssiliigassa kuusi ottelua.
Livaković on pelannut Kroatian nuorisomaajoukkueissa. Hän pelasi Kroatian A-maajoukkueessa ensimmäisen kerran tammikuussa 2017 ystävyysottelussa Chileä vastaan. Hän oli vaihtopelaajana MM-kilpailuissa 2018 Kroatian saavuttaessa hopeaa. Kesällä 2021 pelatuissa EM-kilpailuissa ja loppuvuoden 2022 MM-kilpailuissa hän oli joukkueen ykkösmaalivahti. MM-kilpailuissa 2022 Kroatia joutui kahdessa ensimmäisessä pudotuspelissään rangaistuspotkukilpailuun, ja Livaković torjui neljännesvälieräottelussa kolme Japanin neljästä rangaistuspotkusta ja puolivälieräottelussa yhden Brasilian kolmesta maalia kohti tulleesta rangaistuspotkusta (yksi meni ohi). Kroatia saavutti MM-turnauksessa pronssia. Livaković on toukokuun 2024 loppuun mennessä pelannut 52 A-maaottelua.
Lukáš Masopust

Lukáš Masopust (s. 12. helmikuuta 1993 Božejov) on tšekkiläinen jalkapalloilija, pelipaikaltaan oikealla laidalla pelaava keskikenttäpelaaja. Hän on tammikuusta 2019 alkaen edustanut Tšekin jalkapalloliigassa pelaavaa Slavia Prahaa. Hänen aiempia seurojaan ovat Vysočina Jihlava ja Jablonec. Hän on pelannut kauden 2020–2021 loppuun mennessä Tšekin liigassa 214 ottelua, joissa hän on tehnyt 33 maalia. Hän voitti Tšekin-mestaruuden vuosina 2019, 2020 ja 2021 sekä Tšekin Cupin vuosina 2019 ja 2021. Vuoden 2019 cupin loppuottelussa Baník Ostravaa vastaan hän teki joukkueensa toisen maalin. Masopust on pelannut Mestarien liigassa kuusi ottelua ja Eurooppa-liigassa 20 ottelua, joista kolme Jablonecin joukkueessa.
Masopust on pelannut Tšekin alle 20- ja alle 21-vuotiaiden maajoukkueissa. Hän pelasi kaksi ottelua alle 21-vuotiaiden EM-kilpailuissa 2015. Hän pelasi Tšekin A-maajoukkueessa ensimmäisen kerran maaliskuussa 2018 ystävyysottelussa Kiinaa vastaan. Hän on kesän 2021 EM-kilpailujen päättyessä pelannut 27 A-maaottelua ja tehnyt niissä kaksi maalia: syyskuussa 2019 EM-karsintaottelussa Montenegroa ja kesäkuussa 2021 ystävyysottelussa Albaniaa vastaan. EM-kilpailuissa hän pelasi avauskokoonpanossa joukkueensa kaikissa viidessä ottelussa.
Meidän Mökki

Meidän Mökki on A-lehtien julkaisema aikakauslehti. "Meidän Mökki" -lehden aiheita ovat suomalainen mökkielämä, saunominen, puuhastelu ja nikkarointi, puutarhanhoito ja muut mökkiharrastukset. Joka numerossa on runsaasti ajankohtaisia sisustus-, kunnostus-, talous-, pihanhoito- ja tee se itse -vinkkejä.